
Servei de Desenvolupament Local
Secció juridicoadministrativa


ANUNCI


Extracte de la Resolució de 24 de maig de 2023 de la regidora delegada d’Ocupació, Empresa i Coneixement per la qual es convoca concurs públic per l’atorgament d’ajudes a les empreses per a la contractació de persones en situació d’atur, en el marc dels Fons de Prestació dels Plans Locals d’Ocupació 2023 de la Diputació de Barcelona.

De conformitat amb el previst als articles 17.3b i 20.8.a de la Llei 38/2003, de 17 de novembre, general de subvencions, es publica l’extracte de la convocatòria, el text complert de la qual pot consultar-se a la Base de Dades Nacional de Subvencions

Primer. Beneficiaris

Podran ser beneficiàries d’aquestes ajudes les empreses i/o entitats, legalment constituïdes, siguin persones físiques o jurídiques, que contractin persones en situació d’atur.

També podran ser beneficiàries les persones treballadores o professionals per compte propi o autònoms, sempre i quan contractin treballadors per compte aliena.

Resten expressament excloses com a eventuals beneficiàries les empreses de treball temporal.

Les empreses beneficiàries hauran de complir els següents requisits:

· Estar legalment constituïdes i degudament inscrites en el corresponent registre, si escau

· Estar domiciliades o tenir un centre de treball a la comarca del Bages. Es considerarà centre de treball el que constitueix una unitat productiva autònoma, és a dir, que crea, procura o fabrica un objecte o que presta un servei que té una organització específica, tant de béns com de persones (en general, és centre de treball cada lloc on es pot trobar la persona treballadora per raó de la seva feina, així com també l’indret on es fa el muntatge o una construcció.)

· Haver justificat qualsevol ajut anteriorment atorgat per l’Ajuntament de Manresa

· Trobar-se al corrent del compliment de les obligacions tributàries amb l’Ajuntament de Manresa, l’Agència estatal de l’Administració Tributària i al corrent amb la Seguretat Social. Aquest compliment s’haurà de mantenir durant tot el procediment: en el moment de la presentació de la sol·licitud, prèviament a la resolució d’atorgament i abans del pagament. A aquest efecte les persones sol·licitants presentaran una declaració responsable que comporta l’autorització a l’Ajuntament de Manresa perquè pugui obtenir l’acreditació d’aquestes obligacions a través de mitjans telemàtics.

· No haver estat sancionades per infracció greu en matèria laboral.

A més hauran de donar compliment a les obligacions establertes en l’apartat 4 de les bases reguladores i, es especial

· Mencionar explícitament als contractes laborals formalitzats el finançament percebut, incloent la frase: “El present contracte està cofinançat en tot/part amb càrrec a l’ajut atorgat per l’Ajuntament de Manresa en el Marc dels Plans Locals d’Ocupació 2023 de la Diputació de Barcelona, d’acord amb el corresponent règim”. En cas de no ser possible preveure una clàusula en aquest sentit al propi contracte, cal comunicar al beneficiari que el contracte o nomenament es finança amb càrrec als ajuts atorgats en el marc d’aquest Pla.
· Destinar un treballador propi perquè desenvolupi la figura del tutor el qual tindrà la funció de vetllar per la correcta acollida del nou treballador/a.
· No realitzar acomiadaments ni incoar expedients de regulació d’ocupació durant un període mínim de 2 anys des de la formalització del contracte subvencionat, llevat que es tracti de supòsits d’acomiadaments procedents, baixes voluntàries, no superació del període de prova La resolució del contracte amb anterioritat al termini de 2 anys sense que concorri cap de les causes esmentades serà causa de revocació i reintegrament de l’ajut.

Segon. Objecte de la convocatòria

L’objecte d’aquesta convocatòria és la regulació de l’atorgament d’ajudes a empreses i/o entitats, persones treballadores o professionals autònomes per a la contractació indefinida de persones en situació d’atur inscrites com a demandants d’ocupació no ocupades (DONO) al Servei públic de Catalunya (d’ara en endavant, SOC) i també al Servei local d’ocupació de ProManresa.

Tercer. Bases reguladores

Les Bases específiques reguladores d’aquesta convocatòria són les aprovades pel Ple de la Corporació en sessió de 27 d’abril de 2023 i publicades al Butlletí Oficial de la província d’11 de maig de 2023 i poden consultar-se  a la web municipals http://www. manresa.cat/

Així mateix, les bases reguladores generals del procediment de concessió de subvencions van ser aprovades mitjançant acord plenari de 20 de setembre de 2004 pel qual s’aprova l’Ordenança General de subvencions de l’Ajuntament de Manresa ( BOPB 13.01.2005) així com també mitjançant les Bases d’execució del Pressupost de 2023, aprovades per acord plenari de 2 de desembre de 2023, documents que es poden consultar a la pàgina web municipal http://www.manresa.cat/.

Quart. Quantia

Quantia de l’ajut: L’ajut consistirà en cobrir el 100% dels costos salarials de la contractació del treballador/a fins a un màxim de 6 mesos.

Per tant, la quantia concreta de l’ajut es determinarà per l’Ajuntament en funció de cada cost salarial total.

Número màxim d’ajudes que es poden sol·licitar: les empreses podran sol·licitar un màxim de 2 ajudes.

Conceptes de l’ajuda: aquetes ajudes en relació amb els conceptes salarials associats a les contractacions. En aquest sentit cal tenir present el següent:

· L’ajuda comprèn el salari brut mensual, inclosa la prorrata de les pagues extraordinàries, i les quotes a la seguretat social a càrrec de l’empresa.

· No seran elegibles les despeses derivades dels costos generals pel personal durant períodes de baixa laboral, retribucions per hores extraordinàries, pagaments en espècie, vacances no efectuades, dietes i indemnitzacions per mort, acomiadament, suspensió i percepcions per matrimoni.

Les sol·licituds es resoldran per ordre cronològic de presentació, quan s'hagin efectuat les verificacions oportunes, i fins a exhaurir la dotació pressupostaria assignada.

Crèdit pressupostari

L’import total d’aquests ajuts serà d’un màxim de 100.000,00 euros que aniran a càrrec de l’aplicació pressupostària 23 241.30.470.00 del pressupost municipal.

Es donaran ajudes fins a esgotar la partida pressupostària.

En cas que la darrera ajuda atorgada no rebi la quantia fixada, li serà adjudicat l’import resultant fins esgotar la partida, un cop restades les altres ajudes ja atorgades.

Cinquè. Termini

El termini de sol·licituds comprendrà des de l’endemà de la publicació de l’extracte de la Convocatòria en el Butlletí Oficial de la Província de Barcelona i fins el dia 22 de setembre de 2023.  

La sol·licitud haurà de formalitzar-se mitjançant la instància que es pot trobar al Portal de tràmits de la seu electrònica de l’Ajuntament de Manresa, quedant per tant la beneficiaria obligada a la seva utilització. La presentació de la sol·licitud implica l’acceptació de les bases.

Haurà de presentar-se una sol·licitud per cadascun dels contractes que es vulguin formalitzar, amb un màxim de 2 sol·licituds .

Les sol·licituds es resoldran per ordre cronològic de presentació, que serà l’únic criteri d’atorgament, una vegada realitzades les verificacions oportunes i fins a exhaurir la dotació pressupostària.

La data oficial de presentació serà la del Registre a l’Ajuntament de Manresa.

Les sol·licituds aniran acompanyades de la documentació següent:

· Documentació acreditativa del permís de treball per compte propi, llevat que aquest permís ja consti en el document identificatiu de la persona sol·licitant (únicament en el cas de persones físiques estrangeres)
· Còpia de l’escriptura de constitució i dels estatuts de l’entitat i document d’inscripció de l’entitat al registre públic corresponent, si s’escau.
· Còpia del document acreditatiu de poders del representant de l’entitat en cas de persones jurídiques i DNI/NIF de la persona signant per actuar com a representant legal de l’empresa o entitat si s’escau.
· Document acreditatiu del nombre de treballadors de l’empresa
· Declaració responsable, en el supòsit que el/la sol·licitant no sigui el/la representant legal.

Pel que fa a la documentació administrativa, es podrà presentar un únic exemplar que servirà per a totes les sol·licituds de persones a contractar. No es tindrà en compte cap documentació lliurada que no s’acompanyi de la corresponent sol·licitud, si no és per adjuntar-la a un procediment ja iniciat.

Un cop presentats els documents establerts i registrada la corresponent sol·licitud , es comprovarà que s’ajusta als requisits de les bases i de la convocatòria. Si la sol·licitud no reuneix els requisits establerts es requerirà, per mitjans electrònics, a la persona sol·licitant perquè, en un termini de deu dies hàbils, esmeni el defecte o adjunti els documents preceptius, amb indicació que, si no ho fa, es considerà que desisteix de la seva petició.

Sisè. Altres dades

Requisits de les persones contractades i perfils professionals subvencionables

Requisits de les persones contractades: les persones contractades hauran de complir tots els requisits següents:

a) Tenir la consideració de persona en situació d’atur. Es consideren persones en situació d’atur aquelles que estiguin inscrites amb anterioritat a la formalització del contracte al SOC com a demandants d’ocupació no ocupats i, a més, també al Servei Local d’Ocupació de ProManresa.

b) No estar realitzant cap activitat retribuïda de caràcter laboral (per compte propi o aliè)

c) No cotitzar en cap dels règims de la Seguretat Social previstos al TRLGSS, a excepció de les persones que reben una prestació o un subsidi d’atur i que estan donats d’alta als efectes únics de la percepció d’aquestes prestacions.

d) No haver estat contractada per l’empresa i/o entitat beneficiària en els 6 mesos immediatament anteriors a la data de formalització del contracte.

e) No tenir relació de parentiu amb l’empresari – o grup d’empreses que el contracti fins el quart grau de consanguinitat o segon d’afinitat.

Perfils professionals subvencionables

Les persones contractades hauran de pertànyer a algun dels perfils professionals pels quals es constaten més persones inscrites al servei local d’ocupació de ProManresa i són els següents:

· Peonatge d’indústria
· Treballador/es dels serveis de protecció (excepte els habilitats per dur armes)
· Dependents/es, venedors/es, reposadors/es i caixers/es de comerç i venda al detall
· Personal de neteja
· Personal administratiu i auxiliars administratius
· Mosso/a de magatzem i peonatge del transport
· Personal ajudant de cuina
· Personal de consergeria

Addicionalment i tenint en compte la demanda existent en el mercat, també es podran contractar persones que, malgrat no tinguin experiència en els sectors de construcció i instal·lacions, estiguin disposades a realitzar les funcions pròpies dels perfils professionals següents:

· Peonatge de construcció
· Personal instal·lador

Característiques de la contractació

Els contractes subvencionables, a més de la necessitat que les persones pertanyin a un dels col·lectius o perfils indicats en la base anterior, hauran de reunir els requisits següents:

· La formalització del contracte haurà d’estar compresa entre la data de la presentació de l’oferta al Servei Local d’Ocupació de ProManresa i el dia 1 d’octubre de  2023. Per a la presentació de l’oferta vinculada al contracte subvencionat serà necessari que prèviament, s’hagi dictat la Resolució d’atorgament de l’ajuda

· El darrer mes de despesa elegible es correspondrà amb desembre de 2023.

· Els contractes podran ser a jornada completa o parcial no inferior a la meitat d’una jornada ordinària, segons el conveni col·lectiu aplicable.

· Només serà subvencionable la modalitat de contracte de treball indefinit

Baixes voluntàries o no superació de períodes de proves: en cas de baixes voluntàries o de no superació del període de prova, caldrà tenir present el següent:

· Els contractes extingits deguts a baixa voluntària o no superació de període de proves seran elegibles, sempre i quan es realitzi una nova contractació de caràcter indefinit.
· Els contractes extingits deguts a baixa voluntària o no superació de període de proves també podran ser subvencionats, sense necessitat d’una nova contractació, sempre i quan el treballador hagi prestat els seus serveis a l’empresa un mínim de 3 mesos.
· Les possibles substitucions s’hauran de fer com a màxim 30 dies després de la finalització de la relació laboral de la persona treballadora a substituir. Aquest termini podrà ampliar-se quan, per causes no imputables a l’empresa, no es trobi una persona amb el perfil adequat.
· Caldrà comunicar per escrit a l’Ajuntament de Manresa les causes de la baixa i aportar la documentació corresponent.

Procediment per a la contractació

El procediment per a la contractació de les persones serà el següent:

1. Les empreses determinaran el perfil professional en la corresponent sol·licitud on s’indicarà el lloc de treball, les tasques concretes que farà, la formació, idiomes i competències digitals requerides, així com la previsió de la data d’incorporació.

2. Una vegada atorgada l’ajuda, les empreses contactaran amb el Servei Local d’ocupació de ProManresa per gestionar l’oferta, que haurà de coincidir amb el perfil i requeriments establerts en la sol·licitud.

3. Rebuda l’oferta de l’empresa, el Servei Local d’Ocupació de ProManresa iniciarà la recerca de les persones que reuneixin els requisits indicats en l’oferta de treball i proposarà a l’empresa persones candidates. Tan sols seran subvencionables els contractes a persones derivades des del Servei Local d’Ocupació de ProManresa.

4. Les persones candidates hauran d’estar inscrites al Servei Local d’Ocupació de ProManresa amb anterioritat a la resolució d’atorgament de l’ajuda i també hauran d’estar inscrites al SOC, com a demandants d’ocupació no ocupats, en aquest segon cas, amb anterioritat a la formalització del contracte. Qualsevol contracte d’una persona que no estigui inscrita als serveis locals d’ocupació amb anterioritat a l’atorgament de l’ajuda, no reunirà els requisits de les bases i de la convocatòria i per tant no podrà ser objecte de l’ajuda.

5. En el cas que el Servei Local d’Ocupació de ProManresa no disposi de cap persona que compleixi el perfil indicat, es sol·licitarà a l’empresa i/o entitat que modifiqui el perfil o les condicions requerides.

Àmbit temporal

La formalització del contracte haurà d’estar compresa entre la data de la presentació de l’oferta al Servei Local d’Ocupació de ProManresa fins, com a màxim, el dia 1 d’octubre de 2023.

Les despeses a subvencionar seran les despeses salarials que es produeixin des de la formalització del contracte i fins al 31 de desembre de 2023. En qualsevol cas el màxim de despeses a subvencionar serà de 6 mesos.

La documentació justificativa haurà de presentar-se com a màxim el dia 28 de febrer de 2024. 

Les empreses beneficiàries hauran de tenir a disposició de l’Ajuntament de Manresa i de la Diputació de Barcelona tots els documents originals justificatius per un termini no inferior a 6 anys.

Pagament i justificació

Una vegada resolta la sol·licitud, es farà, en concepte d’avançament, el pagament de la totalitat de la subvenció, prèvia presentació, per part de les empreses i/o entitats beneficiàries, de la documentació següent:

· Relació nominal dels treballadors dels últims 6 mesos per tal d’acreditar que la persona contractada no ha prestat els seus serveis a l’empresa.
· Document d’inscripció al SOC i informe de vida laboral emès per la Tresoreria General de la Seguretat Social de la persona a contractar
· Contracte de treball degudament registrat al SEPE

Aquest avançament de la totalitat de l’ajut es justifica per la necessitat de reactivar l’ocupació així com també ve motivat per les modificacions legislatives en matèria de contractació laboral per lluitar contra la contractació temporal.

El pagaments es realitzarà mitjançant transferència bancària al compte designat per la persona beneficiària

Les persones beneficiàries hauran de presentar, com a màxim fins el dia 28 de febrer de 2024, la documentació justificativa següent:

· Nòmines i justificant bancari de pagament
· Justificant de pagament de les cotitzacions a la Seguretat social
· Pla de treball indicant les tasques desenvolupades per la persona contractada
· Relació nominal de treballadors de l’empresa corresponent al període subvencionat.
· Informe de vida laboral del compte de cotització de l’empresa corresponent al període subvencionat.
· Declaració emesa pel responsable de l’empresa/ entitat de que el total de les diverses fons de finançament de l’actuació no supera el cost de l’activitat subvencionada.
· En cas d’ajudes per un import superior a 10.000,00 euros, declaració emesa pel responsable de l’empresa/entitat de les retribucions dels seus òrgans de direcció o administració, a l’efecte de fer-les públiques al portal de transparència municipal.

Les beneficiàries hauran de presentar les despeses justificatives de, com a mínim l’import atorgat, les quals hauran d’estar datades dins el període subvencionat. En cas d’imputar-se despeses per un import inferior al concedit, l’import de l’ajut es reduirà proporcionalment.

L’Ajuntament de Manresa es reserva la facultat de fer totes les comprovacions que consideri necessàries.

A més, a més, al marge dels documents anteriors serà necessari informe positiu de l’equip tècnic del servei local d’ocupació de ProManresa en relació amb el compliment efectiu de l’empresa de la tasca de tutoria i mentoratge del treballador/a.

